Her er kjærestens siste ord til Alexander Dale Oen
«Det var deg og meg, det var «Storetrille» og «Lilletrille». Og nå må jeg trille videre uten deg. Jeg hadde det veldig godt sammen med deg, du gjorde dagene mine betydningsfulle. Det gjorde ikke noe at du var på reise 250 dager i året, så lenge du alltid kom hjem til meg. Men denne gangen kom du ikke hjem. Jeg husker du sa at vi endelig skulle få tid til å tilbringe tid sammen, du skulle bare ta og vinne det OL-gullet. Du var min gutt. Men du sa alltid «Eg er ikkje en gutt, eg er stril og en mann fra Øygarden». Og det var sant. Du bekreftet at det faktisk fantes en skikkelig mann der ute, og han var min. Du var en hard nøtt å knekke. Det var ikke snakk om å skifte lyset på soverommet eller bruke rosa pikéskjorte. Men den dagen jeg fikk deg til å synge Justin Bieber på Valentines Day, da skjønte jeg at du hadde sluppet meg helt inn til hjertet ditt. Kjære mannen min, det var deg og meg, og jeg elsker deg. Vi hadde en sang, og den skal du ta med deg nå. I dag sier jeg det som du sa til meg den dagen du døde og før du svømte opp til himmelen: God natt, elskling, gleder meg til å sove ved siden av deg igjen». [Talen ble avsluttet av at Pink Floyds «Wish You Were Here» ble spilt.]
Dette var Anja Johansens egne ord i talen i begravelsen til kjæresten Alexander Dale Oen.